**מי כמו ניתאי?**

לפניכם שני סיפורים מתוך התלמוד. הראשון על רבי מאיר וברוריה והשני על רבי זירא וחכמים.

אלו הם הבריונים שהיו גרים בשכנותו של **רבי מאיר**,

והיו מצערים אותו מאוד.

רצה **רבי מאיר** לבקש עליהם רחמים כדי שימותו.

אמרה לו **ברוריה** אשתו: מה דעתך? משום שכתוב "ייתמו חטאים" (תהלים קד, לה),

האם כתוב חוטאים? חטאים כתוב!

ועוד רד לסופו של הפסוק "ורשעים עוד אינם".

כיוון ש"ייתמו חטאים" – "ורשעים עוד אינם".

אלא ביקש רחמים עליהם שיחזרו בתשובה "ורשעים עוד אינם".

(מעובד על פי תלמוד בבלי, מסכת ברכות דף י, עמוד א)

* כיצד מתמודד רבי מאיר עם הבריונים שבשכנותו? מדוע?
* מה ברוריה מבקשת לתקן ביחסו של רבי מאיר לבריונים?
* ברוריה מציעה לרבי מאיר להתפלל על הרשעים שיחזרו בתשובה ולא להתפלל שימותו כפי שתכנן. מדוע לדעתכם לא חשב לעשות כן בעצמו?

רבי זירא היה מקרב את הבריונים שגרו בשכנותו כדי שיחזרו בתשובה.

והיו כועסים עליו חכמים.

כאשר מת רבי זירא,

אמרו (הבריונים) עד עכשיו היה [עמנו] הקטן חרוך השוקיים (כינויו של רבי זירא)

שהיה מבקש עלינו רחמים, עכשיו מי יבקש עלינו רחמים?!

הרהרו בלבם ועשו תשובה.

(מעובד על פי תלמוד בבלי, מסכת סנהדרין דף לז, עמוד א)

* למה כעסו חכמים על ר' זירא?
* עם מי אתם מזדהים יותר, עם רבי זירא או עם חכמים?
* האם הסיום של הסיפור מוכיח שרבי זירא צדק? נמקו דעתכם.